Salga geskok deur ‘sinlose moord’ op munisipale bestuurderDie toneel in Alberton waar Stanley Khanyile, munisipale bestuurder van Sedibeng, Saterdag doodgeskiet is. (Foto: @crimeairnetwork/Twitter) Die Suid-Afrikaanse plaaslike regeringsvereniging (Salga) het sy skok uitgespreek oor die moord op Stanley Khanyile, munisipale burgemeester van Sedibeng, die suidelike distrik van Gauteng. Kanyile is Saterdag by ŉ winkelsentrum in Alberton doodgeskiet waar hy in ŉ voertuig gesit het. Khanyile was vantevore hoof van die departement van maatskaplike ontwikkeling in die Oos-Kaap en sou later vandeesmaand weer in die hof verskyn op aanklagte van geldwassery, bedrog en diefstal wat verband hou met ŉ multimiljoen rand- projek in die provinsie. Hy en nog twee medebeskuldigdes word daarvan verdink dat hulle betrokke was by die herleiding van nagenoeg R29 miljoen wat vir ŉ bouprojek bedoel was. Khanyile was voorheen ook die voorsitter van die Gautengse munisipale bestuurdersforum. Salga sê die moord op Khanyile benadruk die wydverspreide gebrek aan straf vir die moord op en intimidasie van munisipale bestuurders en raadslede. “Die vereniging het in 2017 ŉ verslag oor dié onderwerp, “Violence in Democacry”, bekend gestel. “Die verslag het onthul dat polities gedrewe moorde ŉ negatiewe uitwerking op dienslewerings en die professionalisering van plaaslike regerings het en ŉ bedreiging vir demokrasie inhou.” Salga sê hy hoop die omstandighede rondom Khanyile se dood kom mettertyd aan die lig en dat wetstoepassers sal verseker dat diegene verantwoordelik daarvoor, aan die pen sal ry.